CELEX: 32006R1917
Language: el
Date: 2006-12-19
Title: Κανονισμός (ΕΚ) αριθ. 1917/2006 της Επιτροπής, της 19ης Δεκεμβρίου 2006 , για την τροποποίηση του κανονισμού (ΕΚ) αριθ. 1342/2003 σχετικά με τους ειδικούς κανόνες εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού

21.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 365/82
            
         
      ΚΑΝΟΝΙΣΜΌΣ (ΕΚ) αριθ. 1917/2006 ΤΗΣ ΕΠΙΤΡΟΠΉΣ
   
   της 19ης Δεκεμβρίου 2006
   για την τροποποίηση του κανονισμού (ΕΚ) αριθ. 1342/2003 σχετικά με τους ειδικούς κανόνες εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 9 παράγραφος 2 και το άρθρο 12 παράγραφος 1,
   τον κανονισμό (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς του ρυζιού (2), και ιδίως το άρθρο 10 παράγραφος 2 και το άρθρο 13 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (3) ισχύει ως προς τα πιστοποιητικά εισαγωγής για τις περιόδους δασμολογικών ποσοστώσεων που αρχίζουν την 1η Ιανουαρίου 2007.
            
         
               (2)
            
            
               Στον τομέα των σιτηρών και του ρυζιού, ο κανονισμός (ΕΚ) αριθ. 1342/2003 της Επιτροπής (4) προβλέπει συμπληρωματικούς κανόνες ή παρεκκλίσεις από τις διατάξεις του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, που αφορά τους κοινούς κανόνες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (5), οι οποίοι διαφέρουν από τους κοινούς κανόνες που προβλέπονται από τον κανονισμό (ΕΚ) αριθ. 1301/2006. Για λόγους σαφήνειας και απλοποίησης προς διευκόλυνση των οικονομικών φορέων, πρέπει να αναπροσαρμοστεί ο κανονισμός (ΕΚ) αριθ. 1342/2003 με βάση τις διατάξεις του κανονισμού (ΕΚ) αριθ. 1301/2006 και να διευκρινιστεί ότι οι κανονισμοί (ΕΚ) αριθ. 1291/2000 και (ΕΚ) αριθ. 1301/2006 ισχύουν ως προς τις δασμολογικές ποσοστώσεις εισαγωγής που προβλέπονται από τον κανονισμό (ΕΚ) αριθ. 1342/2003 εκτός εάν περιλαμβάνει αντίθετες διατάξεις ο εν λόγω κανονισμός.
            
         
               (3)
            
            
               Εξάλλου, για τις δασμολογικές ποσοστώσεις εισαγωγής των οποίων η διαχείριση γίνεται με σύστημα πιστοποιητικών εισαγωγής, θα πρέπει να αναφέρεται ποιές είναι οι ειδικές διατάξεις ή οι παρεκκλίσεις που ισχύουν ως προς αυτές και να προσδιορίζονται οι ειδικοί κανόνες διαχείρισης που τις διέπουν. Θα πρέπει επίσης να προσδιορίζονται οι ειδικοί κανόνες που ισχύουν σχετικά με τη διαβίβαση των αιτήσεων των οικονομικών φορέων στην Επιτροπή, τη διάρκεια ισχύος των εκδιδόμενων πιστοποιητικών εισαγωγής, τη μη εκχώρηση αυτών των πιστοποιητικών και την ημερομηνία έκδοσης των πιστοποιητικών εισαγωγής που θα πρέπει να είναι αυτή που προβλέπεται στο άρθρο 23 παράγραφος 2 του κανονισμού (ΕΚ) αριθ. 1291/2000.
            
         
               (4)
            
            
               Τα μέτρα αυτά πρέπει να αρχίσουν να εφαρμόζονται από την 1η Ιανουαρίου 2007, ημερομηνία κατά την οποία αρχίζουν να ισχύουν τα μέτρα που προβλέπει ο κανονισμός (ΕΚ) αριθ. 1301/2006.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1342/2003 τροποποιείται ως εξής:
   
               1)
            
            
               Στο άρθρο 1 προστίθεται το ακόλουθο εδάφιο:
               «Ισχύουν οι διατάξεις των κανονισμών (ΕΚ) αριθ. 1291/2000 και (ΕΚ) αριθ. 1301/2006 της Επιτροπής (6) εκτός εάν περιλαμβάνει αντίθετες διατάξεις ο παρών κανονισμός.
            
         
               2)
            
            
               Το άρθρο 6 τροποποιείται ως εξής:
               
                           α)
                        
                        
                           η παράγραφος 1 αντικαθίσταται από το ακόλουθο κείμενο:
                           «1.   Τα πιστοποιητικά εισαγωγής για τα προϊόντα που προβλέπονται στο άρθρο 1 του κανονισμού (ΕΚ) αριθ. 1784/2003 και στο άρθρο 1 του κανονισμού (ΕΚ) αριθ. 1785/2003 ισχύουν από την ημερομηνία πραγματικής εκδόσεώς τους, κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000, μέχρι τη λήξη των περιόδων που καθορίζονται στο Παράρτημα I του παρόντος κανονισμού.
                           Ωστόσο, για τις δασμολογικές ποσοστώσεις εισαγωγής που ανοίγονται στους τομείς των σιτηρών και του ρυζιού, των οποίων η διαχείριση πραγματοποιείται με σύστημα πιστοποιητικών εισαγωγής, τα εκδιδόμενα πιστοποιητικά εισαγωγής παύουν να ισχύουν μετά τη λήξη της περιόδου της σχετικής ποσόστωσης σύμφωνα με το άρθρο 8 πρώτο εδάφιο του κανονισμού (ΕΚ) αριθ. 1301/2006.»
                        
                     
                           β)
                        
                        
                           προστίθεται η ακόλουθη παράγραφος:
                           «3.   Για τις δασμολογικές ποσοστώσεις εισαγωγής που ανοίγονται στους τομείς των σιτηρών και του ρυζιού, των οποίων η διαχείριση πραγματοποιείται με σύστημα πιστοποιητικών εισαγωγής, τα δικαιώματα που απορρέουν από τα πιστοποιητικά δεν μεταβιβάζονται, κατά παρέκκλιση από το άρθρο 9 παράγραφος 1 του κανονισμού (ΕΚ) αριθ. 1291/2000.»
                        
                     
         
               3)
            
            
               Στο άρθρο 16, η παράγραφος 2 αντικαθίσταται από το ακόλουθο κείμενο:
               «2.   Όσον αφορά τα πιστοποιητικά εισαγωγής, πλην αυτών που προορίζονται για τη διαχείριση των δασμολογικών ποσοστώσεων εισαγωγής και διέπονται από τον κανονισμό (ΕΚ) αριθ. 1301/2006, τα κράτη μέλη ανακοινώνουν καθημερινά στην Επιτροπή, μόνο δια της ηλεκτρονικής οδού, μέσω των εντύπων που θέτει στη διάθεσή τους η Επιτροπή και υπό τους όρους που προβλέπει το πληροφορικό σύστημα που αυτή έχει δημιουργήσει, τις συνολικές ποσότητες που καλύπτονται από τα πιστοποιητικά ανά καταγωγή και κωδικό προϊόντος και, για το μαλακό σίτο, ανά κατηγορία ποιότητας. Η καταγωγή αναγράφεται επίσης στις ανακοινώσεις που αφορούν τα πιστοποιητικά εισαγωγής ρυζιού.»
            
         
               4)
            
            
               Στο παράρτημα I, η στήλη «Διάρκεια ισχύος» τροποποιείται ως εξής:
               
                           α)
                        
                        
                           η πρόταση «Μέχρι το τέλος του τέταρτου μήνα μετά τον μήνα κατά τον οποίο εκδίδεται το πιστοποιητικό» αντικαθίσταται από την πρόταση «Μέχρι το τέλος του τέταρτου μηνός που έπεται του μηνός πραγματικής εκδόσεως του πιστοποιητικού κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000».
                        
                     
                           β)
                        
                        
                           η πρόταση «Μέχρι το τέλος του δεύτερου μήνα μετά τον μήνα κατά τον οποίο εκδίδεται το πιστοποιητικό» αντικαθίσταται από την πρόταση «Μέχρι το τέλος του δεύτερου μηνός που έπεται του μηνός πραγματικής εκδόσεως του πιστοποιητικού κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000».
                        
                     
                           γ)
                        
                        
                           η πρόταση «Μέχρι το τέλος του τρίτου μήνα μετά τον μήνα κατά τον οποίο εκδίδεται το πιστοποιητικό» αντικαθίσταται από την πρόταση «Μέχρι το τέλος του τρίτου μηνός που έπεται του μηνός πραγματικής εκδόσεως του πιστοποιητικού κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000».
                        
                     
         Άρθρο 2
   Ο παρών κανονισμός αρχίζει να ισχύει την 1η Ιανουαρίου 2007.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Δεκεμβρίου 2006.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 270 της 21.10.2003, σ. 78. Κανονισμός όπως τροποποιήθηκε με τον κανονισμό (ΕΚ) αριθ. 1154/2005 της Επιτροπής (ΕΕ L 187 της 19.7.2005, σ. 11).
   
      (2)  ΕΕ L 270 της 21.10.2003, σ. 96. Κανονισμός όπως τροποποιήθηκε με τον κανονισμό (ΕΚ) αριθ. 797/2006. (ΕΕ L 144 της 31.5.2006, σ. 1).
   
      (3)  ΕΕ L 238 της 1.9.2006, σ. 13.
   
      (4)  ΕΕ L 189 της 29.7.2003, σ. 12. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1713/2006 (ΕΕ L 321 της 21.11.2006, σ. 11).
   
      (5)  ΕΕ L 152 της 24.6.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1713/2006.
   
      (6)  ΕΕ L 238 της 1.9.2006, σ. 13.»